b"\n_START_ARTICLE_\nRomeria\n_START_PARAGRAPH_\nLes romeries, o romiatges, s\xc3\xb3n festes d'origen religi\xc3\xb3s, moltes d'elles de car\xc3\xa0cter votat mantingudes principalment per la vessant social i sempre amb un fort component territorial. En el cas dels aplecs la gent es retroba, en una data concreta, en un paratge a l'entorn d'una ermita o un santuari, en general isolats, dedicats al sant o a la Mare de D\xc3\xa9u a qui est\xc3\xa0 dedicat aplec. La gent que s'hi troba, potser per \xc3\xbanica vegada a l'any, sovint prov\xc3\xa9 de poblacions diferents. Al marge de les cerim\xc3\xb2nies religioses, els jocs, les danses i sobretot l'\xc3\xa0pat, m\xc3\xa9s o menys comunitari, refermen els lligams dels assistents i converteixen l'aplec en una festa l\xc3\xbadica i social._NEWLINE_Les romeries tenen el mateix sentit votiu que els aplecs, amb la difer\xc3\xa8ncia que la gent prov\xc3\xa9 habitualment d'una poblaci\xc3\xb3 i es troba en aquella data per fer cam\xc3\xad juntament. Els romiatges acostumen a tenir anada i tornada. El trajecte en com\xc3\xba \xc3\xa9s el m\xc3\xa9s important, i l'aplec al lloc objecte de la romeria esdev\xc3\xa9 una conseq\xc3\xbc\xc3\xa8ncia l\xc3\xb2gica, mentre que el final de la romeria \xc3\xa9s l'arribada, ja de retorn a la poblaci\xc3\xb3. Aquest \xc3\xa9s el moment que acostuma a ser m\xc3\xa9s emotiu, com a la Romeria de Sant Francesc que fa la gent de la Fatarella el primer dissabte despr\xc3\xa9s de Pasqua Florida, que comen\xc3\xa7a a les sis del mat\xc3\xad i no es torna al poble fins que s'ha fet fosc._NEWLINE_Cal fer esment tamb\xc3\xa9 de les romeries que moltes poblacions fan a Montserrat. Els de les comarques ve\xc3\xafnes fan el trajecte a peu fins al monestir, des de la poblaci\xc3\xb3 mateix, mentre que d'altres romeries que v\xc3\xa9nen de m\xc3\xa9s lluny deixen el mitj\xc3\xa0 de transport al peu de la muntanya i ascendeixen a peu. Si b\xc3\xa9 l'origen de les romeries a Montserrat abra\xc3\xa7ava el territori m\xc3\xa9s important i no \xc3\xa9s diferent de les que es feien a N\xc3\xbaria, al Miracle o a Queralt, per citar-ne algunes, en aquest cas l'anada a Montserrat t\xc3\xa9 un sentit d'ofrena a la patrona de Catalunya i pren una connotaci\xc3\xb3 territorial d'\xc3\xa0mbit nacional._NEWLINE_Com a trets generals, podr\xc3\xadem diferenciar la romeria de l'aplec a partir del seu sentit territorial. En l'aplec els assistents poden tenir proced\xc3\xa8ncies diferents i la trobada en un indret concret \xc3\xa9s el motiu central, com enuncia la mateixa paraula aplec. La romeria prov\xc3\xa9 d'una sola poblaci\xc3\xb3 i, encara que diverses poblacions conflueixin en un mateix indret, hi van i retornen per itineraris diferents, de manera que comparteixen nom\xc3\xa9s l'aplec central."